作者:王之望
標題:風流子
內容:江國東風早，芳菲又、迤邐報寒梅。正元氣孕和，小春歸候，數丁千載，喜動三臺。向此際，上天開景運，王國產英材。想崇嶽洞天，暗書苔蘚，海山煙雨，空鎖樓臺。煌煌天人表，瓊林與瑤樹，照映庭槐。中有麗天星斗，驚世風雷。況朱顏綠髮，年光鼎盛，繡裳華袞，人望歸來。好對玳筵滿舉，眉壽觥罍。